En nom de nostre Seigneur, amen. L’an de l’incarnation d’icelui courrant mil IIIIc quatrevingts et quatre, le vingtiesme jour du mois d’avril après Pasques charnelz. Nous les parties cy après escriptes: C’est assavoir je Thibault du Plessiz, chevalier, seigneur de Chevigny et de Charentois, pour moi, d’une part, et nous Antoine Millerant, Antoine et Jacob Poitrin frères, Perrenet Poitrin et Loys Moireaul, tous habitans et par nom d’abitans de Chevigny; tant en noz noms comme es noms nous faisans forts et prenant en main pour tous les autres habitans dudit lieu, hommes de la dite seigneurie dudit Chevigny, absens, ausquelz nous promectons, sous l’obligation de tous noz biens, faire ratiffier, consentir et approuver les choses cy apres escriptes, Pierre Creusot l’esney, Jehan Creusot l’esney, Pierre Robinet, Guillemin Creusot, Oudot Guilleaul, Gauthier Guillamin, alias Thibaut, Jehan, son frère, discrete personne, messire Jehan Coigne, prestre, tant en mon nom comme ou nom de Guillemin Coigne, mon père, absent, auquel je prometz, soubz l’obligation de tous mes biens, faire ratiffier et consentir et approuver le contenu en ces présentes, touteffois que requis en seray, Jehan Poitrin, Perrenet Gillet, Jehan Creusot le jeune, Vincent Champenois, Jacot Chenusot et Jehan Guiot, tous habitans dudit Charentois, hommes de mainmorte et justiciables dudit chevalier, seigneur desdiz lieux de Chevigny et Charentois pour nous d’autre part. Que comme il soit ainsi que les diz dessus nommez noz hommes, es noms et qualitez que dessus, soient venus par devers moy le dit chevalier, seigneur desdiz Chevigny et Charentois, ce jourduy date de cestes, ou chastel dudit Chevigny, illec present avec moy noble homme Pierre de Choisel, seigneur de Doncourt, Fraigney et de Melize, mon gendre. Lesquelz m’ont très instamment prié et requis que je leur voulsisse oster et abolir la mainmorte, que je le dit chevalier, seigneur de Chevigny, avoye esdiz lieux de Chevigny et Charentois, finaige et territoire d’iceulx. Ausquelz lieux nous les diz habitans, au moyen de la dite mainmorte ne pouvyons plus bonnement vivre ne y demourer, ains estoient et sont les diz villaiges de Chevigny et Charentois, mesmement ce qui en appartient à mondit seigneur de Chevigny, en voye d’estre inhabitables et sans hommes et femmes qui eussent aucun bien, ne de quoy payer leurs debtes et devoirs à moy ledit chevalier, comme il appartient. Ainsi, comme desjà l’avons dit et exposé audit chevalier, seigneur de Chevigny, requérans ce que dit est, et que se feust son plaisir et vouloir de nous abolir et mectre au néant la dite mainmorte des diz lieux, tant pour nous, noz hoirs et posteritez nez et à naistre en descendant de hoirs en hoirs et de ligne en ligne; en telle manière que nous et nosdiz hoirs et tous aultres demourans esdiz lieux de Chevigny et Charentois, finaige et territoire d’iceulx que y tiengnent et tiendront aucuns mex, maisons, préz, terres, vignes et autres héritaiges quelzconques quelz qu’ilz soient, soient quictes, francs et exempts de la dite mainmorte. Et semblablement que toutes autres gens, de quelque estat qu’ilz soient, qui ont ou auront aucuns biens meubles et héritaiges esdiz lieux de Chevigny et Charentois en la dite justice soient francs, quictes et exemptz de la dite mainmorte, en payant seulement tous devoirs de tailles, rentes, censes, courvées de beufz et de bras, de justice et autres telz et semblables devoirs que payons de présent audit chevalier, seigneur desdiz lieux, excepté seulement la dite mainmorte, telle qu’elle est de présent. Requérans pour nous estre abolie et mise au néant par ledit chevalier nostre dit seigneur, seigneur desdiz Chevigny et Charentois. Après lesquelles requestes, ainsi par nous faictes audit chevalier, seigneur des diz lieux. Je, le dit chevalier, seigneur desdiz Chevigny et Charentois, mehu de pitié et compassion de mesdiz hommes des diz lieux, considérant leurs povretéz, indigences et nécessitez, et aussi que les diz lieux de ma dicte terre et seignorie sont en voye d’estre inhabitables se autrement ny estoit pourveu. Aussi en considération des grans services que m’ont faiz mesdiz hommes et femmes parcidevant, font chacun jour et espère que me feront cy après ou temps advenir. Pour ces causes et autres ad ce me mouvans et pour avoir et actraire hommes et femmes en nos dictes terres et seignories pour icelles augmenter et faire valoir. Savoir faiz à tous présens et advenir qui ces présentes lettres verront et orront: que je, le dit chevalier, de ma certainne science, pure, franche et libérale voulenté, sans force ou contraincte aucune ad ce me mouvant, mais pour mes besoingnes de bien en mieulx reconformer, en considération es choses dessus dictes; après le bon vouloir et plaisir de très hault et puissant prince messire Philippe de Hogberch, chevalier, seigneur de Baudeville et d’Espoisse, mareschal de Bourgogne, seigneur du fied de mesdictes seignories de Chevigny et Charentois, à cause de sa seignorie dudit Espoisse, à la dicte priere et requeste de mesdiz hommes. Et après le bon vouloir et consentement et plaisir de mondit seigneur d’Espoisse, seigneur dudit fied et qu’il lui plaira. Je, le dit chevalier, seigneur desdiz lieux, à la condition que dessus, j’ay octroyé, par ces dictes présentes, à tous mesdiz hommes et femmes de Chevigny et Charentois, qui de présent y sont demourans, ont par cy devant demouré et demeureront cy après esdiz lieux ou ailleurs, de quelque estat qu’ilz soient, tant pour eux que pour leurs hoirs de la dicte mainmorte, en les affranchissant, quant ad ce, d’icelle mainmorte et lyen de servitude esdiz lieux de Chevigny et Charentois, finaige, territoire et justice d’iceulx droiz ce dit jourduy, date de cestes en avant perpétuelment; moyennant la somme de cent livres tournois en argent et vingt livres tournois que mesdiz hommes dudit Chevigny et Charentois ne feront en aydes de journées et charrois. Le tout pour convertir, fournir et aider, employer et parfaire une chappelle pour mon dit chevalier, seigneur desdiz lieux, ordonnée estre faicte en l’église parroichial de monseigneur Saint George de Millery, qui se fera selon qu’il est escript et déclairé en la clause de mon testament, receu par les notaires dessoubz inscriptz audit testament. Et d’icelles sommes desdictes cent livres tournois en argent et vingt livres tournois en ayde de journées et charrois, ensemble de tout le contenu en ces présentes lectres, je, le dit chevalier, seigneur desdiz lieux de Chevigny et Charentois, suis et me tiens pour bien content, en consentant, pour moy le dit chevalier, mesdiz hoirs et successeurs, seigneurs desdiz Chevigny et Charentois, tous mesdiz hommes, femmes et autres de quelque estat qu’ilz soient, ensemble leurs diz hoirs tenans ou qui tiendront doresnavant es dictes terres et seignories de Chevigny et Charentois aucuns biens meubles ou héritaiges, iceulx estre francs, quictes et exemptz desdictes mainmorte, lien et servitude dessus diz, les puissent et pourront, iceulx manans, habitans et autres tenementiers d’iceulx, tenir comme gens francs et hors des dictes servitutes de mainmorte et lien d’icelle, en payant leurs dictes tailles, devoirs et autres droiz seigneuriaulx, deuz à moy ledit chevalier, doresnavant chacun an au terme accoustumé et au pris qu’ilz en payent de présent qu’est la somme de trente quatre frans, monnoie à présent courrant, que iceulx habitans demeurans en ma dicte seignorie de Chevigny et Charentois ont accoustumé de payer ung chacun an de taille à moy le dit chevalier. Le tout par traictié et accord sur ce fait entre nous les dites parties. Dont et desquelles chouses dessus dictes, ensemble de tout le contenu en ces présentes lectres, nous les dictes parties et chascune de nous en droit soy es noms, qualitez et promectans comme dessus sumes et nous tenons pour bien contens. Promectans, nous les dictes parties dessus dictes, et chacune de nous en droit soy es noms, qualitez et promectans, comme dessus, en bonne foy, par noz sermens pour ce donnez corporellement aux Sains Evvangiles de Dieu et soubz l’expresse ypotheque, obligation de tous et singuliers noz biens et de ceulx de noz hoirs et successeurs, meubles et immeubles présens et advenir quelxconques. Lesquelx, quant ad ce, nous avons submis, obligez et ypothequez, et par ces présentes submectons, obligeons et hypothéquons, à la juridiction, cohercion et contraincte de la court de la chancellerie du duché de Bourgongne, et par toutes autres cours, tant d’église comme séculières, l’une non cessant pour l’autre, pour, par icelles cours et chascune d’icelles estre contrainctz et compellez ainsi comme de propre chose loyaulment congneue et adjugée, avoir et tenir perpetuellement par moy le dit chevalier, seigneur dudit Chevigny et Charentois, mesdiz hoirs et successeurs, seigneurs desdiz lieux, fermes, estables et aggréables, toutes les choses dessus dictes et chascune d’icelles, leurs circonstances et deppendances, et avec ce les faire tenir, entretenir et accomplir à mesdiz hommes, femmes; et autres, tenans et qui tiendront aucuns meix, maisons, prez, terres, vignes et autres choses quelxconques esdictes seignories desdiz Chevigny et Charentois, francs, quictes et exempts perpétuellement de la dite mainmorte, servitute et lien d’icelle, et d’icelle franchise en faire joïr et user paisiblement mesdiz hommes, femmes et autres et leurs diz hoirs, plainement et paisiblement, sans aucun contredict ou difficulté quelconque, tout par la forme et manière que cy dessus est dit et déclairé. Le tout à la condicion que dessouz et soubz le bon plaisir et vouloir de mondit seigneur le mareschal, seigneur dudit Espoisse, seigneur du fied des dites seigneuries, à cause de la dite seigneurie dudit Espoisse. En renunceant quant aux choses dessus dictes, pour nous les dictes parties et chascune de nous en droit soy, es noms et qualitez que dessus, à toutes et singulières exceptions, de deception, fraudes, baratz, cautelles, cavillations, et à tout droit escript et non escript, canon, civil et de coustume. Et mesmement au droit disant que général renunciation non valoir, se l’especial ne précede. En tesmoing desquelles choses nous avons requis et obtenu le séel de la dicte court de la chancellerie estre mis et appendu à ces présentes lectres, faictes et passées au chastel de Chevigny pardevant honnorable homme Regnault Daguin et Christophe Binet, notaires jurez de la court de la dicte chancellerie et coadjuteurs du tabellion de Semur. Présens discrete personne, messire Nicolas Mulet, prestre, Bertrand Aubrun, bourgeois dudit Semur, Jehan Pansuot, Estienne Grauley, dudit Semur, Jacot du Champt, Oudot, Sainct Poix, Thuillier, demeurant audit Chevigny, et autres tesmoings ad ce appellez et requis les an, jour et mois dessus diz. Ainsi signé: H. DAGUIN et X. BYNET.